section_heading: Vojna karijera
paragraph_text: Aristide Razu rođen je 7. ožujka 1869. u Cahulu. Sin je dr. Aristidea Razua starijeg, inače liječnika i lokalonog političara, i Clare Razu. Vojnu naobrazbu započinje 1886. godine pohađanjem Vojne škole za pješaštvo i konjaništvo u Bukureštu koju završava 1888. godine. Od 1893. pohađa Sveučilište u Liegeu na kojem diplomira 1896. godine. Čin poručnika dostiže 1891. godine, u čin satnika promaknut je 1896. godine, dok je u čin bojnika unaprijeđen 1905. godine. Pohađa i Ratnu školu u Bukureštu. Nakon završetka te škole predaje u Specijalnoj školi za artiljeriju i inženjeriju. Godine 1910. promaknut je u čin potpukovnika, dok čin pukovnika dostiže 1913. godine. Od 1910. do 1913. služi kao vojni ataše u Osmanskom Carstvu, dok od 1914. zapovijeda 8. pješačkom pukovnijom smještenom u Buzauu. Godine 1916. promaknut je u čin brigadnog generala.